Source: https://www.hontmedik.eu/products/urad-pre-verejne-obstaravanie-pytajte-sa-na-co-chcete-odpovieme-na-co-chceme-/
Timestamp: 2019-08-23 02:03:26+00:00
Document Index: 3125520

Matched Legal Cases: ['§ 58', '§ 22', '§ 86', '§ 23', '§ 23', '§ 23', '§ 113']

Úrad pre verejné obstarávanie: Pýtajte sa na čo chcete, odpovieme na čo chceme. :: Hont Medik s.r.o.
Úvodná stránka | Úrad pre verejné obstarávanie: Pýtajte sa na čo chcete, odpovieme na čo chceme.
Úrad pre verejné obstarávanie: Pýtajte sa na čo chcete, odpovieme na čo chceme.
Otázka Úradu verejného obstarávania.
Žiadosť vo veci odoslania informácie spoločnosťou vymazanou z OR SR. Odoslané: 19.1.2010 o 17:00h.
Oznamujem Vám skutočnosť, že vo Vestníku verejného obstarávania číslo 6/2010 z 13.1.2010 ste uverejnili pod číslom 00103 - VBS Oznámenie o výsledku verejného obstarávania, ktoré (podľa zverejneného oznámenia) odoslala 8.1.2010 Spoločná zdravotná poisťovňa, a.s.
Žiadam o prešetrenie veci a o informáciu, ako je možné, že 7 dní po výmaze z Obchodného registra SR (výmaz k 1.1.2010 - dobrovoľný výmaz, na základe zmeny zákona NR SR) odoslala vtedy už neexistujúca Spoločná zdravotná poisťovňa, a.s. uvedenú informáciu, ktorú ste uverejnili vo Vestníku verejného obstarávania a žiadam tiež o uvedenie presného mena, priezviska a funkcie osoby, ktorá v mene tejto vymazanej spoločnosti 7 dní po jej výmaze toto oznámenie odoslala do vestníka a za neexistujúcu spoločnosť podpísala. Za odpoveď vopred ďakujem. S pozdravom MUDr. Vladimír Hacek
Verejný obstarávateľ Spoločná zdravotná poisťovňa, a.s. doručila na Úrad pre verejné obstarávanie oznámenie o výsledku nadlimitnej zákazky dňa 8. januára 2010. Z predmetného oznámenia vyplýva, že verejný obstarávateľ uzatvoril zmluvu podľa § 58 ods. 1 písm. b) zákona o verejnom obstarávaní s firmou Beset, spol. s r.o., IČO: 31347169 dňa 22. decembra 2009. Pri nadlimitných zákazkách je verejný obstarávateľ povinný podľa § 22 ods. 3 písm. a) doručiť oznámenie o výsledku do 48 dní po uzavretí zmluvy. Oznámenie o výsledku nadlimitnej zákazky bolo doručené elektronicky vo formáte a postupmi na prenos dostupnými na webovom sídle úradu. Oznámenie odoslala Ing. Jana Hosová, ktorá je uvedená v predmetnom oznámení v bode I.1) ako kontaktná osoba verejného obstarávateľa. S pozdravom Helena Fialová, hovorkyňa ÚVO
Žiadosť o zodpovedanie podstatnej (nezodpovedanej časti) otázky.
Ďakujem za odpoveď na časť mojej otázky. Stále však zostala nezodpovedná druhá časť otázky - tá závažnejšia.
Prečo Úrad pre verejné obstarávanie uverejnil vo Vestníku VO oznámenie odoslané 8.1.2010 v tom čase už týždeň neexistujúcou spoločnosťou?
Obchodný register Okresného súdu Bratislava I. uskutočnil výmaz štátnej akciovej spoločnosti v súlade s § 86e zákona č. 533/2009 Z.z. k 1.1.2010, pričom právnym nástupcom vymazanej Spoločnej zdravotnej poisťovne, a.s. sa stala Všeobecná zdravotná poisťovňa, a.s.
Pritom tu ide o konanie vo veci verejného obstarávania za takmer 2,29 miliónov € (bez DPH), presne 2.838.271 € s DPH!
Vo výpise z Obchodného registra Okresného súdu Bratislava I. sa uvádza, citujem: "V súlade s ustanovením ...zákona č.533/2009 Z.z.... spoločnosť Spoločná zdravotná poisťovňa, a.s. sa vymazáva z obchodného registra v plnom rozsahu dňom 01.01.2010.".
Išlo o verejne známu vec, o ktorej opakovane informovali médiá, dokonca aj o tom, že prezident zákon a zlúčení poisťovní podpísal.
Tento zákon bol schválený NR SR 3.12.2009 a publikovaný v Zbierke zákonov 17.12.2009 (čiastka 187/2009), teda bol verejne dostupný v čase odoslania oznámenia už 23 dní a v čase publikovania Vestníka VO už 28 dní.
Odoslané: 25.1.2010 o 08:38 hod.
Činnosť Úradu pre verejné obstarávanie (ďalej len „úrad“) je upravená zákonom o verejnom obstarávaní.
Podľa § 23 ods. 1 zákona o verejnom obstarávaní verejný obstarávateľ a obstarávateľ vypracuje a pošle oznámenia používané vo verejnom obstarávaní publikačnému úradu a úradu elektronicky vo formáte a postupmi na prenos dostupnými na webovom sídle publikačného úradu a na webovom sídle úradu. Podľa § 23 ods. 4 zákona o verejnom obstarávaní oznámenie odoslané úradu nesmie obsahovať iné informácie ako tie, ktoré boli uvedené v oznámení odoslanom publikačnému úradu alebo uverejnené v profile verejného obstarávateľa alebo v profile obstarávateľa. Dátum odoslania oznámenia publikačnému úradu alebo uverejnenia v profile verejného obstarávateľa alebo v profile obstarávateľa sa takisto nemení. Podľa § 23 ods. 5 zákona o verejnom obstarávaní oznámenie vypracované a poslané podľa odseku 1 uverejní úrad najneskôr do šiestich dní odo dňa odoslania oznámenia publikačnému úradu.
Vašu pozornosť upriamujeme najmä na ustanovenie § 113 ods. 2 zákona o verejnom obstarávaní, podľa ktorého za obsahovú správnosť podkladov na uverejnenie zodpovedá ten, kto tieto podklady na uverejnenie poslal.
K Vašej otázke uvádzame, že dôvodom prečo úrad uverejnil Vami označené oznámenie je jeho povinnosť takéto oznámenie zverejniť a zároveň neexistencia oprávnenia takéto oznámenie nezverejniť.
K otázkam obsahu tohto oznámenia žiadajte o vysvetlenie jeho odosielateľa, resp. jeho právneho nástupcu.
© 2001, Instrumental version